Document ID: 32001R0995

Komisjoni määrus (EÜ) nr 995/2001,
22. mai 2001,
millega rakendatakse Euroopa Parlamendi ja nõukogu määrust (EÜ) nr 2516/2000, millega muudetakse Euroopa rahvamajanduse ja regionaalse arvepidamise süsteemi (ESA 95) ühiseid põhimõtteid maksude ja sotsiaalmaksete osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 25. juuni 1996. aasta määrust (EÜ) nr 2223/96 Euroopa rahvamajanduse ja regionaalse arvepidamise süsteemi (ESA 95) kohta, [1] viimati muudetud Euroopa Parlamendi ja nõukogu määrusega (EÜ) nr 2516/2000, [2] eriti selle artikli 2 lõiget 2 ja artikli 3 lõiget 2,
võttes arvesse määrust (EÜ) nr 2516/2000, millega muudetakse ESA 95 ühiseid põhimõtteid maksude ja sotsiaalmaksete osas, eriti selle artiklit 5,
ning arvestades järgmist:
(1) Arvepidamise süsteemi ESA 95 käsitlev määrus (EÜ) nr 2223/96 sisaldab liikmesriikide rahvamajanduse ja regionaalse arvepidamise koostamiseks kasutatavate ühiste standardite, määratluste, liigituste ja raamatupidamiseeskirjade kontrollraamistikku liikmesriikide kontode koostamiseks, et rahuldada Euroopa Ühenduse statistikavajadusi ja saada liikmesriikide vahel võrreldavaid tulemusi.
(2) Määrusega (EÜ) nr 2516/2000 on tagatud, et maksud ja sotsiaalmaksed kirjendatakse ESA 95-s ülemäärase eelarvepuudujäägi menetluse jaoks nii, et paraneb võrreldavus ja läbipaistvus liikmesriikide vahel. Valitsemissektori antud/võetud netolaen ei sisalda tõenäoliselt laekumata jäävaid makse ja sotsiaalmakse.
(3) Komisjon teeb määruse (EÜ) nr 2516/2000 kohaldamiseks vajalikud muudatused määruse (EÜ) nr 2223/96 A lisasse kuue kuu jooksul pärast selle vastuvõtmist.
(4) Määruse (EÜ) nr 2223/96 artikli 2 lõikes 2 ja artikli 3 lõikes 2 on sätestatud, millistel tingimustel võib komisjon vastu võtta ESA 95 muudatused ning eelkõige teha vajalikud muudatused eespool nimetatud määruse B lisasse.
(5) Nõukogu otsusega 91/115/EMÜ [3] (muudetud otsusega 96/174/EÜ [4] loodud monetaar-, finants- ja maksebilansistatistika komiteega on konsulteeritud.
(6) Käesoleva määrusega ettenähtud meetmed on kooskõlas nõukogu otsusega 89/382/EMÜ, Euratom [5] loodud statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2223/96 A ja B lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Ühenduste Teatajas.
Käesolevat määrust ei kohaldata üleminekuajal, mille liikmesriigid võivad saada vastavalt määruse (EÜ) nr 2516/2000 artikli 7 lõikele 2.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. mai 2001

Labels: 13
0
2
19